**ΠΕΡΙΛΗΨΗ**

**Γενικές οδηγίες**

* **Ξεκινάω** την περίληψή **με θεματική πρόταση** η οποία θα περιέχει το **θέμα** και τη **θέση**.
* **Δεν σχολιάζω το κείμενο**.
* **Χρησιμοποιώ δικό μου λεξιλόγιο και όχι αυτούσιες λέξεις ή φράσεις του κειμένου**. Αν είναι σκόπιμο να γίνει αυτούσια αναφορά σε λέξη-φράση του κειμένου τότε μπαίνει σε εισαγωγικά.
* **Χρησιμοποιώ ή ενεργητική ή παθητική σύνταξη.** Η παθητική σύνταξη δίνει έμφαση στην πράξη και είναι πιο απρόσωπη. Αντίθετα στην ενεργητική η έμφαση επικεντρώνεται στο υποκείμενο.
* Η ανάπτυξη των κύριων σημείων του κειμένου να είναι ισοζυγισμένη στην περίληψη.
* Η συλλογιστική πορεία του συγγραφέα γίνεται σαφής με τη χρήση λέξεων όπως: Ο συγγραφέας αναφέρει, διατυπώνει, τονίζει, υπογραμμίζει, συμπεραίνει, αναλύει, εκφράζει τον προβληματισμό του κ.ά.
* **Τηρώ** **το** **οριζόμενο** **όριο των λέξεων**!
* Η περίληψη είναι **ένα δικό σας κείμενο**, με το δικό σας ύφος, **αλλά συμπυκνώνει τα λεγόμενα κάποιου άλλου** παρακολουθώντας τη συλλογιστική του πορεία.
* Αποφεύγω τις υπερβολικές γενικεύσεις και αφαιρέσεις, δίνοντας σε σωστή αναλογία τις θέσεις.
* Αποφεύγω τα παραδείγματα, την απαρίθμηση εννοιών, τις ερωτήσεις, τις παρομοιώσεις και τις μεταφορές, τις παρενθέσεις, τις επεξηγήσεις.
* Αποφεύγω να αλλάζω το χρόνο του ρήματος στο οποίο είναι διατυπωμένο το αρχικό κείμενο.

**Τι είναι η περίληψη;**

Η περίληψη είναι **η σύντομη απόδοση του περιεχομένου ενός κειμένου**. Είναι προσωπική δημιουργία, με πληροφοριακό ύφος, χωρίς ίχνος σχολιασμού ή κριτικής.

**Είδη περίληψης**:

1. **Εκτενής περίληψη**: Συντίθεται από τα βασικά σημεία ανά παράγραφο.
2. **Συνοπτική περίληψη**: Συντίθεται από τα βασικά σημεία ανά νοηματική ενότητα.

**ΣΗΜΕΙΩΣΕΙΣ – ΔΙΑΓΡΑΜΜΑ**

* Πριν προχωρήσουμε στη σύνθεση της περίληψης **κρατάμε** **σημειώσεις** και ετοιμάζουμε **ένα διάγραμμα** **→** Αφαιρετική διαδικασία.

**Είδη σημειώσεων**

Μπορούμε να κρατήσουμε σημειώσεις με δύο τρόπους:

**α.** **Σημειώσεις ανά παράγραφο**

1. Εντοπίζω τη *θεματική πρόταση* της παραγράφου (ή το *θέμα* της, αν δεν υπάρχει θεματική πρόταση), τη *θέση* και τις πιο σημαντικές *λεπτομέρειες* και -εάν υπάρχει- την *κατακλείδα* (εκεί βρίσκεται ο σκοπός της κάθε παραγράφου). Για τον εντοπισμό των παραπάνω υπογραμμίζουμε τις λέξεις-κλειδιά σε κάθε περίπτωση.
2. Βρίσκω τον τρόπο ανάπτυξης της παραγράφου: με αιτιολόγηση, με σύγκριση – αντίθεση, με παραδείγματα , με ορισμό, με διαίρεση, με αίτιο – αποτέλεσμα.
3. Αποδίδω το **περιεχόμενο** των σημειώσεων με **πλαγιότιτλους**. Οι πλαγιότιτλοι μπορούν να αποδίδονται: **i.** με κανονικές φράσεις και **ii.** τηλεγραφικά. Ό,τι σας βολεύει!

**β. Σημειώσεις ανά νοηματική ενότητα**

1. Εντοπίζω ποιες από τις παραγράφους έχουν ίδιο νοηματικό κέντρο-ίδιο θέμα και αποτελούν, επομένως μια νοηματική ενότητα.
2. Συντάσσω πλαγιότιτλους για κάθε νοηματική ενότητα.

**Διάγραμμα**

Το **διάγραμμα** είναι ένα **σχέδιο** που παρουσιάζει τη **συλλογιστική** **πορεία** και τη **δομή** του αρχικού **κειμένου**. Στο διάγραμμα φαίνονται τα δομικά μέρη του κειμένου (πρόλογος, κύριο μέρος, επίλογος) και ανά μέρος, ενότητα και παράγραφο σημειώνονται οι πλαγιότιτλοι.

**ΠΕΡΙΛΗΨΗ – ΣΤΑΔΙΟ ΠΡΟΕΤΟΙΜΑΣΙΑΣ ΚΑΙ ΣΥΝΘΕΣΗΣ**

Η δημιουργία της περίληψης χωρίζεται σε **δύο βασικά στάδια:**

1. την **προετοιμασία**  &

2. τη **σύνθεση:**

**1. ΠΡΟΕΤΟΙΜΑΣΙΑ**

* **Διαβάζω προσεκτικά** το κείμενοκαι **εντοπίζω** το **θέμα** του, με το οποίο θα ξεκινήσει η περίληψη.
* Εντοπίζω τις **βασικές έννοιες** του κειμένου, ενώ παράλληλα **υπογραμμίζω** λέξεις ή φράσεις που τις διασαφηνίζουν.
* Σε κάθε παράγραφο ή ευρύτερη νοηματική ενότητα **κρατάω σημειώσεις** (με τον τρόπο που έχουμε περιγράψει πιο πάνω), επιλέγοντας τις απολύτως **απαραίτητες** **λεπτομέρειες**.
* Υπογραμμίζω τις διαρθρωτικές λέξεις του κειμένου ακολουθώντας τη συλλογιστική του συγγραφέα.
* Διακρίνω τη **δομή**του κειμένου προκειμένου να ακολουθήσω την αρχική μορφή του.
* Οργανώνω το **σχεδιάγραμμα** της περίληψης ακολουθώντας τους κανόνες δομής μιας παραγράφου (θεματική περίοδος, λεπτομέρειες, κατακλείδα).

ΕΠΟΜΕΝΩΣ

Για την κατασκευή του σχεδιαγράμματος της περίληψής μου πρέπει να έχω:

1. τις σημειώσεις ανά παράγραφο ή ευρύτερη νοηματική ενότητα
2. την εικόνα για τη διάρθρωση του κειμένου, τον τρόπο σύνδεσης της μίας ενότητας με την άλλη.

**2. ΣΥΝΘΕΣΗ**

* Η σωστή σύνδεση των σημειώσεων ή η ανάπτυξη του διαγράμματος μπορεί να οδηγήσει στην περίληψη του κειμένου.
* Ακολουθώντας το σχεδιάγραμμα, προχωρούμε στη σύνθεση της περίληψης, ξεκινώντας απαραιτήτως από το **είδος** του **κειμένου** (δοκίμιο, άρθρο, συνέντευξη κ.λπ. ), το **θέμα** του, τη **θέση** του συγγραφέα και, κατά περίπτωση, το **σκοπό** του κειμένου. Μπορούμε **προαιρετικά** να προσθέσουμε και άλλα στοιχεία, όπως το όνομα του συγγραφέα, τον τίτλο του κειμένου ή κ.τ.λ..
* Το **ύφος** της περίληψης οφείλει να είναι πληροφοριακό και να μην μιμείται το ύφος του συγγραφέα.
* Επιλέγουμε την ενεργητική **σύνταξη,**όταν χρειάζεται να τονιστεί το πρόσωπο που ενεργεί (υποκείμενο), και την παθητική, όταν δίνεται έμφαση στην πράξη ή στο ίδιο το κείμενο (απρόσωπο ύφος).
  + **ΕΝΕΡΓΗΤΙΚΗ ΣΥΝΤΑΞΗ:** *Ο συγγραφέας του κειμένου τονίζει, υποστηρίζει, διαπιστώνει, επισημαίνει, διατυπώνει, εκφράζει, θίγει, υπερασπίζεται, επιχειρηματολογεί, προσεγγίζει, επιχειρεί να προσδιορίσει..*
  + **ΠΑΘΗΤΙΚΗ ΣΥΝΤΑΞΗ:** Το κείμενο πραγματεύεται, ασχολείται, αναφέρεται, ισχυρίζεται. **Εναλλακτικά**:*Στο κείμενο εκφράζεται, παρουσιάζεται, προβάλλεται, ερμηνεύεται, ερευνάται, σχολιάζεται, διερευνάται, υποστηρίζεται*.
* Προσέχω τη σύνδεση του θέματος με τις σημαντικές λεπτομέρειες, τη σχέση των νοηματικών ενοτήτων-παραγράφων και των ενοτήτων με το θέμα του κειμένου. Σε αυτό βοηθά η χρήση διαρθρωτικών λέξεων. Έτσι το κείμενο αποκτά συνοχή.
* Εφαρμόζουμε τις κατάλληλες **τεχνικές πύκνωσης:**

ΤΕΧΝΙΚΕΣ ΠΥΚΝΩΣΗΣ ΤΟΥ ΛΟΓΟΥ

* **αντικαθιστούμε τα υπώνυμα με το υπερώνυμό τους, δηλαδή αποδίδουμε έννοιες της ίδιας οικογένειας με έναν ευρύτερο, περιεκτικότερο όρο**

π.χ.  → *τηλεόραση, ραδιόφωνο, εφημερίδες, περιοδικά =* *τα μέσα ενημέρωσης*

→ *ποίηση, μυθιστόρημα, διήγημα, νουβέλα = η λογοτεχνία*

→ *Ο νομός Έβρου, ο νομός Ροδόπης, ο νομός Ξάνθης = η Θράκη*

* **αντικαθιστούμε τις δευτερεύουσες προτάσεις με ισοδύναμες μετοχές, επίθετα ή προθετικά σύνολα,**

π.χ. → *Αν επιχειρήσουμε να διερευνήσουμε = διερευνώντας*

*→ Επειδή το κράτος θέσπισε αυστηρούς νόμους = θεσπίζοντας το κράτος αυστηρούς νόμους.*

*→ Επειδή προκλήθηκε πανικός = εξαιτίας του πανικού*

* **απαλείφουμε περιττούς ονοματικούς ή άλλους προσδιορισμούς**

π.χ.  → *η αγαστή συνεργασία = η συνεργασία*

*→ ο άκρατος καταναλωτισμός = η υπερκατανάλωση*

* **αντικαθιστούμε μια περίφραση με μονολεκτικό τύπο**

π.χ. *→ Το σύνολο των μελών ενός σώματος, πολιτικής οργάνωσης, δικαστηρίου που συνεδριάζει = η ολομέλεια*

*→* *ο ένας βοηθάει τον άλλο*=*αλληλοβοηθιόμαστε.*

* **αποφεύγουμε τις ερωτηματικές προτάσεις**(ευθείες ή πλάγιες) και προτιμούμε προτάσεις κρίσης, π.χ. *Μήπως είναι απαράδεκτο, αναρωτιέται κάποιος, το να μένουμε παθητικοί δέκτες με όσα συμβαίνουν*= *Είναι απαράδεκτο να μένουμε απαθείς με όσα συμβαίνουν.*
* **αντικαθιστούμε ένα αρνητικού περιεχομένου ρήμα με ένα θετικό,**

π.χ. *Δεν* *ενστερνίζεται τις απόψεις του* =  *απορρίπτει τις απόψεις του.*

*Δεν λησμόνησε*= *θυμήθηκε.*

*Δεν δέχτηκε να παραμείνει = αρνήθηκε να παραμείνε*ι

* **αντικαθιστούμε ένα σύνολο πράξεων με ένα λεκτικό σύνολο που συνοψίζει τη συνολική πράξη,**

π.χ. → *πλύθηκε, χτενίστηκε, ντύθηκε κι έφυγε* = *ετοιμάστηκε κι έφυγε.*

→ *πήρε τη τσάντα του κι έφυγε για το σχολείο = ετοιμάστηκε και πήγε στο σχολείο*

→ *Ελέγχει τους φορείς εξουσίας, πρωτοστατεί στις εκλογικές διαδικασίες, αναλαμβάνει δημόσια αξιώματα = συμμετέχει στα κοινά.*

* **αντικαθιστούμε τις αναφορικές προτάσεις με ένα ισοδύναμο ουσιαστικό, επίθετο ή επίρρημα**, π.χ. → *Καλό θα είναι να μην καταλαμβάνουν τις θέσεις ευθύνης άτομα που δεν αναλαμβάνουν πρωτοβουλίες*=*Καλό θα είναι να μην καταλαμβάνουν τις θέσεις ευθύνης άβουλα άτομα.*

*→ Έχουμε χρέος να εναντιωθούμε σε εκείνους που δημαγωγούν σε βάρος του λαού.*

*= Έχουμε χρέος να εναντιωθούμε στους δημαγωγούς.*

* **αντικαθιστούμε ένα προθετικό σύνολο από ένα επίρρημα**

π.χ. *Επιβλήθηκε με υπέρμετρη βαναυσότητα = επιβλήθηκε βάναυσα*

* **μετατρέπουμε την παθητική σύνταξη σε ενεργητική**(η σύνταξη παραμένει παθητική μόνο αν θέλουμε να τονίσουμε την πράξη), π.χ. *Από το* *Υπουργείο Παιδείας ανακοινώθηκαν οι βάσεις για την εισαγωγή των υποψηφίων στα ΑΕΙ.* →  *Το ΥΠΕΠΘ ανακοίνωσε τις βάσεις..*..
* **δεν χρησιμοποιούμε απαριθμήσεις, αποσιωπητικά, βραχυλογίες, αρκτικόλεξα.**
* αν το αρχικό μας κείμενο έχει διαλογική μορφή, στην περίληψη **ο διάλογος αποδίδεται με γ΄** **πρόσωπο** και σε ρήματα και σε αντωνυμίες.
* αν οι **ιδέες του συγγραφέα** εκτίθενται μεταφορικά, εμείς τις αποδίδουμε **κυριολεκτικά.**
* χρησιμοποιούμε τις κατάλληλες **διαρθρωτικές λέξεις ή φράσεις**, ώστε η περίληψη να έχει **συνοχή** (δηλαδή ομαλή και ολοκληρωμένη σύνδεση των μερών του κειμένου), κάτι που επιτυγχάνεται με επιρρήματα, σύζευξη, διάζευξη κ.τ.λ. Η **συνεκτικότητα** επίσης (δηλαδή η εξασφάλιση ενιαίου και λογικού νοήματος) πρέπει να είναι ένας ακόμη στόχος της περίληψης μας.
* Χρησιμοποιούμε **ρήματα δήλωσης**, όπως: *αναφέρω, τονίζω, υπογραμμίζω, επισημαίνω* κ.τ.λ. που βοηθούν στη μεταφορά του περιεχομένου του αρχικού κειμένου.

**ΑΣΚΗΣΕΙΣ**

**1.** Πύκνωσε το λόγο αντικαθιστώντας τη φράση που είναι σε παρένθεση με **ουσιαστικό**, κάνοντας όποιες αλλαγές είναι απαραίτητες:

**α.** Αυτό που πέτυχες ήταν (πολύ μεγάλο κατόρθωμα) ……………………………………….

**β.** (Τα υλικά από τα οποία αποτελείται) ……………………… αυτό το προϊόν είναι γνήσια.

**γ.** (Η ικανότητα να μιλάει κάποιος σύντομα και συγχρόνως εύστοχα) …..……….. είναι αρετή.

**δ.** Την εκδήλωση παρακολούθησε (μεγάλος αριθμός) …….........…..…. ανθρώπων.

**ε.** Ο Ο.Η.Ε. πέτυχε (να τερματίσει τις συγκρούσεις) …………….....…. στην περιοχή.

**2.** Πύκνωσε το λόγο αντικαθιστώντας τη φράση που είναι σε παρένθεση με **ρήμα**,κάνοντας όποιες αλλαγές είναι απαραίτητες:

**α.** Με τις μηχανές (έγινε μικρότερο) ……...........…. το κόστος παραγωγής.

**β.** (Δεν υπολογίζει) ……………..…….. τους κινδύνους.

**γ.** Θα σε (κάνει καλά) …..………… ο χρόνος.

**3.** Πύκνωσε το λόγο αντικαθιστώντας τη φράση που είναι σε παρένθεση με **επίθετο ή μετοχή,**

κάνε όποιες αλλαγές είναι απαραίτητες:

**α.** Ο άνθρωπος (που με σύνεση φροντίζει έγκαιρα για το μέλλον) ………………….. αντιμετωπίζει λιγότερα προβλήματα.

**β.** Τα μέσα που χρησιμοποιεί για να πετύχει το σκοπό του (δε συμφωνούν με τους νόμους και τα καθιερωμένα) ………………………………

**4.** Πύκνωσε το λόγο αντικαθιστώντας τη φράση που είναι σε παρένθεση με **σύνθετη λέξη**·

κάνε όποιες αλλαγές είναι απαραίτητες:

**α.** Η συζήτηση κατέληξε σε (φραστική διαμάχη) ……………………..

**β.** Η δημοκρατία εδραιώθηκε στη χώρα μας μετά (την αλλαγή του πολιτεύματος) …………. το 1974.

**γ.** Αν (εξετάσουμε το θέμα προσεκτικά και σε βάθος) ……………………………. θα βρούμε την αλήθεια.

**δ.** Έχει γεμίσει το σπίτι με (πράγματα μικρής αξίας) …………………………..

**ε.** Θα επιστρέψω (στα μέσα της βδομάδας) ……………………..

1. **ΛΕΞΙΛΟΓΙΟ ΠΕΡΙΛΗΨΗΣ**

**1**. **Αναφορική όψη**

|  |  |
| --- | --- |
|  | · αναφέρει, μνημονεύει, παραθέτει αυτολεξεί (ένα άλλο κείμενο) |
|  | · σχολιάζει, ερμηνεύει, συζητά (ένα άλλο κείμενο) |
|  | · συνοψίζει (ένα άλλο κείμενο) |
|  | · παρατηρεί, διαπιστώνει |
|  | · ορίζει με ακρίβεια, προσδιορίζει, καθορίζει |
|  | · αποσαφηνίζει, διευκρινίζει, επεξηγεί |
|  | · εξηγεί, αιτιολογεί |
|  | · ονομάζει, αποκαλεί, χαρακτηρίζει |
|  | · συγκρίνει, αντιθέτει, αντιπαραθέτει, αντιπαραβάλλει |
|  | · επιχειρηματολογεί (υπέρ ή κατά), υπερασπίζεται, υπεραμύνεται, συνηγορεί, συμφωνεί με, ταυτίζεται με, δικαιολογεί, ανασκευάζει, απορρίπτει, αντικρούει, αντιτείνει |
|  | · τεκμηριώνει, στηρίζει (την άποψή του) |
|  | · αποδεικνύει, δείχνει |
|  | · κρίνει, αξιολογεί, εκτιμά, αποτιμά |
|  | · βεβαιώνει, ισχυρίζεται, αποφαίνεται, υποστηρίζει, επιμένει (ότι), προβλέπει |
|  | · λέει, σημειώνει, τονίζει, επισημαίνει, υπογραμμίζει |
|  | · πραγματεύεται, εξετάζει, συζητά, ασχολείται (με), αναφέρεται (σε) |
|  | · αναλύει, αναπτύσσει |
|  | · ορίζει |
|  | · διαιρεί, ταξινομεί |
|  | · περιγράφει |
|  | · απαριθμεί, συμπληρώνει, προσθέτει |
|  | · αφηγείται, διηγείται |
|  | · αναρωτιέται, απορεί |
|  | · ρωτά |
|  | · υποδεικνύει, προτείνει, αντιπροτείνει, συμβουλεύει, συστήνει |
|  | · απολογείται |
|  | · εύχεται |
|  | · εξεγείρεται, αγανακτεί, εκφράζει την έκπληξή του |

**2. Ποσοτική όψη**

|  |  |
| --- | --- |
|  | · προσπερνά βιαστικά, με συντομία |
|  | · αποσιωπά, παραλείπει, δεν αναφέρει / αναφέρεται |
|  | · θίγει πλαγίως, έμμεσα, επιφανειακά |
|  | · εξετάζει διεξοδικά, αναλυτικά, προσεκτικά |
|  | · εξαντλεί το θέμα, συμπεραίνει |
|  | · προσθέτει, υπογραμμίζει, επισημαίνει |

**3. Μεταγλωσσική όψη**

|  |  |
| --- | --- |
|  | · επεξηγεί, συγκεκριμενοποιεί (για άλλο κείμενο) |
|  | · παραφράζει (για άλλο κείμενο) |

**4. Διορθωτική όψη**

|  |  |
| --- | --- |
|  | · τροποποιεί, αλλάζει (τη διατύπωση) |
|  | · διορθώνει (τον εαυτό του / τους συνομιλητές του) |
|  | · ανασκευάζει τα επιχειρήματα |
|  | · αναιρεί όσα είπε |

**5. Διαλογική όψη**

|  |  |
| --- | --- |
|  | · απευθύνει τον λόγο, απευθύνεται |
|  | · δίνει τον λόγο |
|  | · ζητά τον λόγο |
|  | · παίρνει, υφαρπάζει τον λόγο, διακόπτει |
|  | · διεκδικεί τον λόγο |
|  | · παρεμβαίνει |
|  | · δευτερολογεί |

**6. Οργανωτική όψη**

|  |  |
| --- | --- |
|  | · αρχίζει, προλογίζει |
|  | · συνεχίζει |
|  | · μεταβαίνει (σε άλλο θέμα) |
|  | · παρεκβαίνει (δηλ. απομακρύνεται από το κύριο θέμα) |
|  | · τελειώνει, καταλήγει, συμπεραίνει, ανακεφαλαιώνει |

##### **ΧΡΗΣΤΙΚΑ ΡΗΜΑΤΑ ΓΙΑ ΚΑΘΕ ΠΕΡΙΛΗΨΗ**

|  |  |  |  |
| --- | --- | --- | --- |
|  | ΓΙΑ ΤΗΝ ΑΡΧΗ | ΓΙΑ ΤΟ ΚΥΡΙΟ ΘΕΜΑ | ΓΙΑ ΤΟ ΤΕΛΟΣ |
| 1 | Πραγματεύεται | Αναλύει | Συμπεραίνει |
| 2 | Εξετάζει | Διερευνά | Καταλήγει |
| 3 | Προσεγγίζει | Ανατέμνει | συνοψίζει |
| 4 | Θίγει | Διευκρινίζει | Προτείνει |
| 5 | Αναφέρεται | Εξηγεί | Ανακεφαλαιώνει |
| 6 | Παρουσιάζει | Προσθέτει | Διαπιστώνει |
| 7 | Εκθέτει | Αντικρούει | Αναγνωρίζει |
| 8 | Αναδεικνύει | Συμφωνεί | Επικροτεί |
| 9 | Προβάλλει | Διασαφηνίζει | Πιστοποιεί |
| 10 | Προβληματίζεται | Αιτιολογεί | Εισηγείται |
| 11 | Επισημαίνει | Διακρίνει | Αντιπροτείνει |
| 12 | Καταγράφει | Εντοπίζει | Καταφάσκει |
| 13 | Αποδέχεται | Μνημονεύει | Αοφαίνεται |
| 14 | Υπογραμμίζει | Καθορίζει | Τελειώνει |
| 15 | Εισηγείται | Επιχειρηματολογεί | Εξαντλεί το θέμα |
| 16 | Υποστηρίζει | Αξιολογεί | Διερωτάται |
| 17 | Διατυπώνει τη γνώμη | Αποτιμά | Απολογείται |
| 18 | Δηλώνει | Τεκμηριώνει | Εύχεται |
| 19 | Παραθέτει | Συμπληρώνει | Κλείνοντας παρατηρεί |
| 20 | Ασχολείται | αντιπαραβάλλει | Ολοκληρώνει |
| 21 | αναπτύσσει | αντιτείνει | επιστεγάζει |